To britiske helseorganisasjoner vil avkriminalisere narkotika

To helseorganisasjoner i Storbritannia mener at narkotika burde anses som et helseproblem, ikke et lovbrudd.

Illustrasjonsfoto: Sara Johannessen / NTB scanpix

NTB

16. juni 2016 06:37 Sist oppdatert 19. september 2016

– Vi tror det er på tide å bytte strategi i møte med narkotika, sier Shirley Cramer, sjef for Den kongelige foreningen for offentlig helse, til avisen The Guardian. Foreningen står bak rapporten «En ny strategi for narkotika», som støttes av Folkehelsefakultetet.

Foreningen har fått utført en meningsmåling blant 2000 voksne briter, som viser at 56 prosent er enige i at narkomane burde få behandling i stedet for straff. 23 prosent var uenige.

Fikk du med deg denne? Johann Hari: – For rike mennesker er narkotika allerede avkriminalisert

- Ser ikke hvorfor vi skal behandle narkomane annerledes

– Vi mener fortsatt at narkolangere og produsenter burde straffes. Men vi ser ikke hvorfor vi skal behandle narkomane annerledes enn alkoholikere eller folk som lider av fedme, sier Cramer.

Rapporten anbefaler blant annet at barn og unge lærer om narkotika på skolen. I Storbritannia topper alkohol listen som mest samfunnsskadelig, etterfulgt av heroin og kokain. Tobakk er rangert som nummer seks og cannabis nummer åtte.